**Vysvetlenie súťažných podkladov podlimitnej zákazky na predmet obstarávania „Obstaranie multifunkčných zariadení vrátane 4-ročného servisu“**

Na základe žiadosti záujemcu, ktorá bola verejnému obstarávateľovi doručená
dňa 21.06.2018 prostredníctvom elektronického prostriedku, komunikačného rozhrania systému JOSEPHINE, o vysvetlenie informácií uvedených v súťažných podkladoch podlimitnej zákazky na predmet obstarávania „Obstaranie multifunkčných zariadení vrátane 4-ročného servisu“ zverejnenej vo Vestníku č. 115/2018 pod číslom 81111 – WYT dňa 12.06.2018 Vám v súlade s ustanovením § 114 ods. 8 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov poskytuje verejný obstarávateľ Národná banka Slovenska, IČO 30844789, Imricha Karvaša 1, 813 25 Bratislava 1 (ďalej len ako „verejný obstarávateľ“) nasledujúce vysvetlenie informácií uvedených v súťažných podkladoch.

**Otázka č. 1**:Aké informácie o stave tlače na zariadeniach (počtoch vytlačených strán od poslednej dodávky papiera, resp. počtoch vytlačených strán od poslednej výmeny tonera) bude mať dodávateľ počas prevádzky k dispozícii? Bude dostávať notifikácie priamo
z tlačiarní, resp. z riadiaceho servera? Alebo bude mať vzdialený bezpečný prístup aby mal možnosť monitorovať stav sám?

**Odpoveď č. 1**: Otázka záujemcu smeruje k vysvetleniu informácie o spôsobe plnenia predmetu obstarávania. V zmysle súťažných podkladov a návrhu zmluvy dodávateľ zabezpečuje kompletnú službu ALL IN v rozsahu uvedenom v bode 38.8 časti B. OPIS PREDMETU ZÁKAZKY súťažných podkladov a pre účely fakturácie poskytovanej služby štvrťročne uskutočňuje odpis stavov počtu kópií zo zariadení, na základe ktorého vystavuje kvartálne faktúry. Prístup k zariadeniam má na základe vybavených vstupov a v sprievode kompetentného pracovníka verejného obstarávateľa.

**Otázka č. 2**: Bod 2.8 Súťažných podkladov uvádzajú: “Možnosť predloženia ponuky nie je podmienená vyžiadaním si a prevzatím súťažných podkladov. Ak uchádzač predloží svoju ponuku bez prevzatia súťažných podkladov, vystavuje sa riziku, že ním predložená ponuka nebude obsahovať všetky náležitosti z hľadiska splnenia požiadaviek verejného obstarávateľa”. Prosíme, vysvetlite o aké riziko sa jedná ak si uchádzač neprevzal súťažné podklady (predpokladáme že sa myslelo listinné prevzatie) ale je zaregistrovaný v systéme Josephine (odkiaľ si stiahol SP a Zmluvu) a odklikol tlačidlo „ZAUJÍMA MA TO“. Je nejaký ďalší komunikačný kanál, ktorý treba mať nastavený, aby sa uchádzač dostal ku všetkým informáciám týkajúcim sa zadania a odpovedí na otázky uchádzačov?

**Odpoveď č. 2**: Ide o všeobecné ustanovenie súťažných podkladov, ktoré má odporúčací charakter – odporúča záujemcom, aby si súťažné podklady prevzali riadnou cestou prostredníctvom určeného komunikačného kanála, konkrétne v uvedenej zákazke ide
o komunikačný systém Josephine, z dôvodu, aby záujemcom boli riadne doručené vysvetlenia informácií uvedených v súťažných podkladoch a mali prístup ku kompletnej dokumentácii zákazky. Súťažné podklady a dokumenty zákazky sú všetkým záujemcom prístupné prostredníctvom elektronického komunikačného nástroja Josephine a tiež aj  prostredníctvom Profilu verejného obstarávateľa na elektronickom úložisku Úradu pre verejné obstarávanie.

**Otázka č. 3**: Uchádzač má povinnosť predložiť zmluvu bez úprav. Akou formou sa
k obstarávateľovi dostanú doporučenia zo strany uchádzačov súvisiace so zmluvnými podmienkami, ktoré je obojstranne prospešné do ponuky zahrnúť kvôli právnej jednoznačnosti zmluvných podmienok?

**Odpoveď č. 3**: Verejný obstarávateľ vyhodnotil túto otázku ako nie smerujúcu k vysvetleniu informácií uvedených v súťažných podkladoch. Napriek tomu k otázke uvádzame: Verejný obstarávateľ určil obchodné podmienky, ktoré sú v súlade s Obchodným zákonníkom
a zákonom o verejnom obstarávaní a ktoré môže meniť výlučne verejný obstarávateľ
z dôvodu zachovania princípu transparentnosti a rovnakého zaobchádzania.

**Otázka č. 4**: V sekcii 39 sa uvádza: “Maximálna jednotková cena 660,00 EUR bez DPH”. Kritériom č. 1 je celková cena nákupu všetkých zariadení. Predstavuje požiadavka na maximálnu jednotkovú cenu vyhodnocovacie kritérium?

**Odpoveď č. 4**: Požiadavka na maximálnu jednotkovú cenu nie je vyhodnocovacím kritériom. V časti B. „OPIS PREDMETU ZÁKAZKY“ v bode 39 DRUH, MNOŽSTVO PREDMETU ZÁKAZKY A PRÍPADNÉ CENOVÉ OBMEDZENIE súťažných podkladov verejný obstarávateľ určuje cenové obmedzenie pre dva typy zariadení z dôvodu limitu finančných prostriedkov z rozpočtu NBS na kúpu predmetných zariadení. V súvislosti s uvedeným poukazujeme aj na ustanovenie bodu 6.2 ZDROJ FINANČNÝCH PROSTRIEDKOV v časti A.1 „POKYNY NA VYPRACOVANIE PONUKY“ súťažných podkladov.

**Otázka č. 5**: V zariadení ČB A3 požadujete kapacitu tonera “na min. 25000 strán”. Je toto rozhodovacie kritérium obstarávateľa? Rozdiel vo výťažnosti tonera je z pohľadu prevádzky zanedbateľný (navyše dodávateľ má povinnosť dodať nový toner do 24 hod).

**Odpoveď č. 5**: Verejný obstarávateľ má za to, že otázka záujemcu smeruje k určeniu kritérií na vyhodnotenie ponúk. Kritéria na vyhodnotenie ponúk sú uvedené v časti A.3 „KRITÉRIÁ NA VYHODNOTENIE PONÚK A PRAVIDLÁ ICH UPLATNENIA“ súťažných podkladov. Verejný obstarávateľ špecifikoval technické požiadavky na predmet zákazky v časti B. „OPIS PREDMETU ZÁKAZKY“ K otázke záujemcu dopĺňame nasledujúce informácie: Kapacita tonera 25 000 kópii nie je nadštandardom, renomovaný výrobcovia ponúkajú tonery aj s oveľa vyššou kapacitou. Aj keď sa jedná o službu ALL IN požadujeme pre zachovanie určitého komfortu užívateľa minimálne kapacitu uvedenú v požadovaných parametroch, ktorá sa navyše udáva pri len 5% pokrytí výtlačku (to znamená, že skutočnosť môže byť vyššia a tým aj menej vytlačených kópii). Pre verejného obstarávateľa je časovo nevyhovujúce časté objednávanie a manipulácia s výmenou tonerov, ktorú nie každý užívateľ zvláda rovnako.

**Otázka č. 6a**: Správne predpokladáme, že dodávateľ bude dodávať papier v objeme, ktorý korešponduje výťažnosti tonerov na danej lokalite?

**Odpoveď č. 6a**:V zásade áno, aj keď výnimky verejný obstarávateľ nevylučuje.

**Otázka č. 6b**: Je možné predpokladať, že objednávateľ má úložný priestor, kde je možné umiestniť viac balíkov papiera, resp. náhradný toner? Ak áno, s akým objemom dodávky papiera (v balíkoch po 5 x 500 ks)?

**Odpoveď č. 6b**: Verejný obstarávateľ umožní úspešnému uchádzačovi uložiť papier (aj v balíkoch po 5 x 500 kusov), resp. náhradný toner v skladových priestoroch verejného obstarávateľa.

**Otázka č. 6c**:Koľko A3 kusov papiera bude uchádzač požadovať na jednotlivých A3 zariadeniach?

**Odpoveď č. 6c**: Pri všetkých zariadeniach, ktoré podporujú formát A3 bude potrebné v prvej fáze po dodaní naplniť minimálne jeden zásobník formátom A3. Spotreba papiera na jednotlivých zariadeniach je individuálna a môže sa značne odlišovať. Následne je na hospodárke strediska zabezpečenie potrebného množstva papieru.

**Otázka č. 7**: Predpokladáme správne, že tonery a papier bude dodávateľ dodávať na lokalitu objednávateľa bez služby výmeny tonera resp. bez dopĺňania papiera? Očakávame, že na tieto základné úkony má objednávateľ na každej lokalite dedikovaného zamestnanca, ktorý je schopný toner vymeniť, resp. doplniť papier.

**Odpoveď č. 7**: Doplnenie papiera a výmenu toneru zabezpečuje verejný obstarávateľ vo vlastnej réžii. V prípade vyskytnutia sa problémov s vložením papiera, resp. výmenou tonera, ktoré sú zapríčinené možnou poruchou stroja, bude uvedená skutočnosť nahlásená dodávateľovi služby ALL IN v súlade s obchodnými podmienkami.

**Otázka č. 8**: Správne predpokladáme, že dodávka tonera do 24 hod predstavuje dodávku v nasledujúci pracovný deň, t.j. požiadavka zadaná v piatok 12:00 má byť vyriešená do pondelka 12:00 hod?

**Odpoveď č. 8**: V zmysle obchodných podmienok verejného obstarávateľa sa požadujú dodávky spotrebného materiálu – toneru najneskôr do 24 h od nahlásenia potreby verejným obstarávateľom. Vami uvedený príklad je správny.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

JUDr. Zora Vypušťáková

riaditeľka

odbor hospodárskych služieb